AfriForum wil “onregverdige beurtkrag” verhoedArgieffoto (Foto: SnapwireSnaps, Pixabay) Die burgerregte-organisasie AfriForum het Dinsdag gesê hy sal al sy kragte inspan om te verhoed dat Eskom beurtkrag onregverdig toepas. Dít volg nadat die elektrisiteitsreus aangekondig het dat hulle bykomende beurtkrag in die 20 swakste betalende munisipaliteite sal toepas. Klik hier om meer te lees. “AfriForum het sy regspan opdrag gegee om die nodige voorbereidings te maak,” het Tiaan Esterhuizen, bestuurder van gemeenskapsake by AfriForum, gesê. “Die organisasie sal nie toekyk hoe swak finansiële bestuur deur munisipaliteite lojale belastingbetalers in die donker laat nie.” Esterhuizen meen dit is onregverdig om die belastingbetaler wat elke maand hul elektrisiteitsrekeninge betaal, verder te belas omdat munisipaliteite versuim om hul eie Eskom-rekeninge te vereffen. Hy voeg by dat AfriForum al voorheen interdikte teen Eskom gekry het en nie sal huiwer om gemeenskappe se regte te beskerm nie. AfriForum het ook in hul vorige interdikte die howe gevra om die munisipaliteite te dwing om ŉ terugbetalingsooreenkoms vas te maak. Dit plaas Eskom in die posisie om met ŉ minagtingsproses te begin indien die munisipaliteite nie betaal nie. “Munisipaliteite wat versuim om hul rekeninge te betaal se lisensies om elektrisiteit te voorsien moet deur die Nasionale Energiereguleerder van Suid-Afrika (Nersa) gekanselleer word,” het Esterhuizen bygevoeg. AfriForum meen dat die privatisering van elektrisiteitsbestuur onbekwame munisipaliteite sal uitskakel, wat probleme met elektrisiteitsvoorsiening die hoof sal bied. Die privatisering kan ook die invordering van skuld meer doeltreffend maak en meer akkurate rekeninge kan aan verbruikers verskaf word.